बिहार के सीतामढी जिले में अज्ञात बदमाशों ने एक बड़े दाल व्यवसायी की गोली मारकर हत्या कर दी. इस हत्याकांड के बाद व्यापारियों में रोष फैल गया. पुलिस मामले की छानबीन कर रही है.

हत्या की यह वारदात सीतामढी के रीगा थाना इलाके में हुई. शहर के कोर्ट बाजार निवासी मोहन प्रसाद साह एक बड़े दाल व्यवसाई हैं. बुधवार को वह बकाया वसूली करने के लिए रीगा जा रहे थे. तभी रास्ते में मझौरा गांव में कुछ अज्ञात बदमाशों ने उन्हें रोक लिया और उन पर ताबड़ तोड़ गोलियां बरसाईं.

मोहन प्रसाद को कई गोली लगी और वो खून से लथपथ होकर जमीन पर गिर पड़े. कुछ देर बाद ही उनकी मौत हो गई. साह की हत्या की खबर पूरे इलाके में आग की तरह फैल गई.

सूचना मिलते ही पुलिस मौके पर जा पहुंची और साह के शव को कब्जे में लेकर पोस्टमार्टम के लिए भेज दिया. दाल व्यवसाई की हत्या से व्यापारी वर्ग में रोष फैल गया. पुलिस ने हत्यारोपियों को जल्द पकड़ने का आश्वासन दिया.

पुलिस उपाधीक्षक (सदर) राजीव रंजन सिन्हा ने बताया कि मृतक व्यवसायी का पोस्टमार्टम जिला सदर अस्पताल कराया जा रहा है. साह की हत्या के कारणों का अभी पता नहीं चल सका है लेकिन पुलिस मामले की छानबीन कर रही है.

पुलिस सूत्रों के मुताबिक व्यापारी की हत्या के पीछे रंगदारी न देने या फिर रंजिश की बात सामने आ रही है. लेकिन पुलिस अभी साफतौर पर कुछ भी कहने को तैयार नहीं है.